Jørgen Winther (V), 2000-05-12:
Jeg synes bestemt, at vi har haft en god debat.
Der er kun én ting, der undrer mig lidt, og det er, at man af et varmt hjerte roser en person, som nu er sundhedsminister, og så bliver man bagefter bebrejdet, at man har rost eller har misforstået osv.
Det synes jeg er en lille smule underligt.
Men jeg tror, jeg har en forklaring.
Det er, at pågældende minister jo også været trafikminister, og der har jo været nogle borgerlige trafikordførere, som nok ikke har været helt så begejstrede for ministeren på et tidligere tidspunkt, som jeg nu i dag er begejstret.
Det er ikke sikkert, at jeg vil fortsætte med det, men jeg er dog begejstret i dag.
Det kan ske, at denne ros er lidt uvant for ministeren, men det må ministeren affinde sig med, hvis der kommer flere gode holdninger.
Så jeg er ret glad for det her.
Så til det mere alvorlige.
Jeg synes, at det har været en meget fornuftig debat, og jeg synes, at vi er kommet et godt skridt videre, og det, at ministeren nu siger ja til, at der er et forskningsmæssigt samarbejde mellem danske sygehuse og udlandet, er jo et kæmpeskridt videre.
Så det kan vi i hvert fald blive enige om.
Jeg vil selvfølgelig godt endnu et lille skridt videre, men det her er jeg meget, meget tilfreds med.
Jeg har fået utrolig mange breve fra kræftpatienter ind ad døren, og jeg vil godt læse et enkelt eksempel op, som illustrerer det hele.
De skriver: Vi rejste til strålebehandling i Sverige en gang i marts og var dybt imponerede.
Lægen, doktor Blomgren, fortalte og viste os på røntgenbilleder, at ud over en 12 cm stor svulst i højre lunge havde der også dannet sig en metastase, som havde kilet sig ind mellem hendes luftrør og en stor blodåre.
Det ville blive denne metastase, som ville tage hendes liv.
Det vil sige, at hun ville blive sendt hjem til kvælningsdøden - sådan skriver de. Vi rejste hjem efter 13 dage og 5 strålebehandlinger, og i dag har hun det rimeligt godt, men alle de negative og sure opstød fra danske kræftlæger påvirker naturligvis hendes psyke.
Vi synes ærlig talt, at det er for dårligt, at ens økonomi skal bestemme, om man kan få behandling eller ej.
Og denne patient her - det er jo det interessante - vil stadig væk i Danmark ikke kunne få behandling heller ikke efter det, ministeren nu giver tilsagn om, fordi det er sådan, at hun nok er uden for rækkevidde med henblik på at kunne blive helbredt, og så er situationen nok sådan, at man i dag vil vurdere, at man ikke vil gøre det.
Mange af de patienter, der har været i Stockholm, skal efterfølgende have foretaget en CT-scanning i Danmark.
De skal hen på Privathospitalet Hamlet for at få foretaget CT-scanning, for danske sygehuse vil ikke være med til det. Nu får vi så gang i det med henblik på det forskningsmæssige samarbejde.
Men hvis en sådan patient som hende får en bedre livskvalitet, hvis hun får nogle flere leveuger osv., så synes jeg, at det er en rimelig behandling at foretage, også selv om vedkommende ikke bliver helbredt.
Det er så næste fase af debatten, vi skal i gang med.
Men lad os nu sige, at vi har haft en god debat, og mange af ordførerne har været positive.
SF har ikke været det. Det Radikale Venstre sagde da heller ikke alt for begejstret ja, men alle vil være med til det forskningsmæssige samarbejde mellem danske og udenlandske sygehuse, og det synes jeg er godt.